Κατερίνα Στανίση

Βιογραφία

Γεννήθηκε στις 9 Φεβρουαρίου 1957 στη Νάουσα. Σε ηλικία επτά ετών, μαζί με την οικογένειά της μετανάστευσαν στη Γερμανία, λόγω της φτώχειας που μάστιζε τη δεκαετία του '60 την Ελλάδα, όπου εργάστηκε σε εργοστάσια, εστιατόρια.
Σε ηλικία δεκαέξι ετών ανέβηκε για πρώτη φορά στο πάλκο, στο νυχτερινό κέντρο "Maxim" στη Γερμανία, όπου γνώρισε τον γνωστό ατζέντη Νίκολσον, ο οποίος την παρότρυνε να επιστρέψει στην Ελλάδα και να ασχοληθεί επαγγελματικά με το τραγούδι.
Το 1974 επέστρεψε στην Ελλάδα μαζί με την οικογένειά της και ο Νίκολσον της έκλεισε την πρώτη επαγγελματική της συνεργασία στο νυχτερινό κέντρο "Mocambo" στη Λάρισα, όπου τραγούδησε για τρεις σεζόν μαζί με τον, επίσης ανερχόμενο τότε, Πασχάλη Τερζή.
Το 1976 άρχισε τη συνεργασία της με τη μεγάλη λαϊκή τραγουδίστρια Ρίτα Σακελλαρίου, κάνοντας δεύτερες φωνές στα νυχτερινά κέντρα, όπου εμφανιζόταν, και σε δίσκους της.
Το 1982, κι ενώ εμφανίζεται στο νυχτερινό κέντρο "Καρουσάκης" μαζί με την Βίκυ Μοσχολιού, την Λίτσα Διαμάντη και τον Κώστα Καρουσάκη, ο μαέστρος της ορχήστρας και συνθέτης μεγάλων επιτυχιών Τάκης Μουσαφίρης θα της χαρίσει την πρώτη της επιτυχία, το τραγούδι "Μυστικέ μου έρωτα", το οποίο περιλαμβάνεται στον ομώνυμο και πρώτο δίσκο της, ο οποίος έγινε χρυσός έναντι των 88.000 αντιτύπων και την καθιέρωσε στη νυχτερινή ζωή της Αθήνας.
Το 1983 συνεργάστηκε με τον Γιώργο Νταλάρα σε μια σειρά συναυλιών στο θέατρο "Ορφέας", στο Ολυμπιακό Στάδιο και στην Αμερική. Η συνεργασία τους αυτή ηχογραφήθηκε και ο δίσκος "Τα τραγούδια μου" ξεπέρασε τις 700.000 πωλήσεις, έγινε πολυπλατινένιος και μέχρι σήμερα αποτελεί τον πιο εμπορικό live δίσκο.
Το 1988 και το 1989 συνεργάστηκε με τον Στέλιο Καζαντζίδη, στους δίσκους του "Ελεύθερος" και "Ό,τι δεν είπα". Ο πρώτος δίσκος περιλαμβάνει το ντουέτο "Δεν είσαι εσύ" σε μουσική Τάκη Σούκα και στίχους Νίκου Λουκά, ενώ στο δεύτερο, ο οποίος έγινε πλατινένιος, ξεχωρίζει η ερμηνεία της Κατερίνας Στανίση στην επανεκτέλεση του τραγουδιού "Αυτή η νύχτα μένει που θα 'μαστε μαζί". Ο Στέλιος Καζαντζίδης είχε δηλώσει ότι η Κατερίνα Στανίση και η Πίτσα Παπαδοπούλου αποτελούν τις αυθεντικότερες λαϊκές τραγουδίστριες της Ελλάδας.
Το 1998 συνεργάστηκε με το Σταμάτη Κραουνάκη και τη Λίνα Νικολακοπούλου, στο δίσκο "Σπεράντζα". Ο Σταμάτης Κραουνάκης έχει δηλώσει ότι η Κατερίνα Στανίση είναι η γνησιότερη λαϊκή Ελληνίδα τραγουδίστρια.
Το 2005 συνεργάστηκε με τον Λαυρέντη Μαχαιρίτσα στο δίσκο του "Στο αφιερώνω", στον οποίο περιλαμβάνεται το ντουέτο τους "Τα φάρμακα" σε στίχους του Μάνου Ελευθερίου.
Το 2015 συνεργάστηκε με τον Τζίμη Πανούση στο κοινωνικό τραγούδι "Υγιεινή διαστροφή", το οποίο κυκλοφόρησε σε 45άρι δίσκο, μαζί με ένα ακόμη κοινωνικό τραγούδι του Γιάννη Αγγελάκα από το περιοδικό "ΜΕΤΡΟ".
O πανεπιστημιακός και πολιτικός Κώστας Ζουράρις την έχει χαρακτηρίσει "ιέρεια του λαϊκού τραγουδιού".
Έχει συνεργαστεί με τους μεγαλύτερους συνθέτες και στιχουργούς, όπως Τάκης Μουσαφίρης, Απόστολος Καλδάρας, Τάκης Σούκας, Θανάσης Πολυκανδριώτης, Αλέκος Χρυσοβέργης, Σπύρος Γιατράς, Νίκος Καρβέλας, Χρήστος Νικολόπουλος, Λευτέρης Χαψιάδης, Μάνος Ελευθερίου, Νίκος Λουκάς, Δημήτρης Παπαδημητρίου, Βασίλης Παπαδόπουλος, Γιάννης Πάριος, Νίκος Καρανικόλας, Σταμάτης Κραουνάκης, Λίνα Νικολακοπούλου, Κυριάκος Παπαδόπουλος, Ηλίας Φιλίππου, Γιάννης Καραλής, Λαυρέντης Μαχαιρίτσας, Εύη Δρούτσα, Γιώργος Αλκαίος, Σοφία Βόσσου, Μάριος Ψιμόπουλος, Βίκυ Γεροθόδωρου, Κωνσταντίνος Χριστοφόρου, Πάνος Καπίρης, Φώντας Θεοδώρου, Πάνος Φαλάρας κ.ά.
Έχει εμφανιστεί στα μεγαλύτερα νυχτερινά κέντρα, όπως "Φαντασία", "Νεράιδα", "Παλιά Δειλινά", "Καρουσάκης", "Αμπάρες", "Απόλλων Palace", "Can Can", "Πύλη Αξιού", "Thalassa People's Stage", "Caramela Live Stage" κ.α. Στις 27 Ιουνίου του 1991, μαζί με τον Αντύπα αποτέλεσαν το πρώτο σχήμα του νυχτερινού κέντρου "Posidonio", στο οποίο παρέμεινε και τις δύο επόμενες σεζόν μαζί με τον Αντύπα και τον Δημήτρη Κοντολάζο, ενώ δίπλα της πρωτοεμφανίστηκε τότε στις αθηναϊκές πίστες ο Σάκης Ρουβάς, όπως και ο Γιώργος Γιαννιάς στα τέλη της δεκαετίας του '90. Το 2017 συνεργάστηκε με τον σκιοπαίκτη Ηλία Καρελλά και τους String Demons στην παράσταση "Οι πεντάμορφοι και το κέρας" στον πολυχώρο "ΙΛΙΟΝ Plus". Έχει πραγματοποιήσει συναυλίες σε Αμερική, Καναδά, Αυστραλία, Αγγλία, Γερμανία, Σουηδία, Ισραήλ κ.α. 
Έχει συνεργαστεί με μεγάλα ονόματα της νυχτερινής ζωής της Αθήνας, όπως Βασίλης Τσιτσάνης, Σταμάτης Κόκοτας, Ρίτα Σακελλαρίου, Δημήτρης Μητροπάνος, Μιχάλης Μενιδιάτης, Μανώλης Αγγελόπουλος, Άντζελα Δημητρίου, Λίτσα Διαμάντη, Δούκισσα, Βίκυ Μοσχολιού, Γιώργος Ζαμπέτας, Φίλιππος Νικολάου, Καίτη Γκρέι, Τζένη Βάνου, Γιάννης Βογιατζής, Τόλης Βοσκόπουλος, Πόλυ Πάνου, Μανώλης Μητσιάς, Δημήτρης Κοντολάζος, Γιώργος Μαργαρίτης, Άννα Βίσση, Ελένη Βιτάλη Σταμάτης Γονίδης, Άγγελος Διονυσίου, Θέμης Αδαμαντίδης, Αντύπας, Πασχάλης Τερζής, Πίτσα Παπαδοπούλου, Λευτέρης Πανταζής, Γιώργος Γερολυμάτος, Σάκης Ρουβάς, Γιώργος Μαζωνάκης κ.ά.
Έχει εμφανιστεί ως τραγουδίστρια σε ταινίες του ελληνικού κινηματογράφου, τηλεοπτικές σειρές και διαφημιστικά spots. Έχει συμμετάσχει στα τηλεοπτικά shows "Dancing with the stars" στον ΑΝΤ1 και "Just the two of us" στο Mega Channel.
Έχει κάνει ένα γάμο με τον γιο της Ρίτας Σακελλαρίου, Τάκη Θέμελη, με τον οποίο έμεινε μαζί για δεκατέσσερα χρόνια. Ο γάμος της σημαδεύτηκε από τη βίαιη συμπεριφορά του συζύγου της, την οποία κατήγγειλε μετά από χρόνια. Οι σχέσεις της με την Ρίτα Σακελλαρίου αποκαταστάθηκαν λίγο πριν η τελευταία φύγει από την ζωή.